víśve tvā devā́ vaiśvānarā́ḥ kr̥ṇvantvā́nuṣṭubhena chándasāṅgirasvadíti díśo haitadyájuretadvai víśve devā́ vaiśvānarā́ eṣú lokéṣūkhā́yāmeténa caturthéna yájuṣā díśo 'dadhustáthaivaìtadyájamāna eṣú lokéṣūkhā́yāmeténa caturthéna yájuṣā díśo dadhātyaṅgirasvadíti prāṇo vā áṅgirā dhruvā̀sī́ti sthirā̀sī́tyetadátho prátiṣṭhitāsī́ti díśo 'sī́ti díśo hyètadyájurdhāráya máyi prajā́ṃ rāyaspóṣaṃ gaupatyáṃ suvī́ryaṃ sajātānyájamānāyétyetadvai víśve devā́ vaiśvānarā díśaḥ kr̥tvā tā́svetā́māśíṣamā́śāsata táthaivaìtadyájamāno díśaḥ kr̥tvā tā́svetā́māśíṣamā́śāste